[Video] Koning leeu is onverwagse kuiergasFoto: Francie Lubbe ŉ Johannesburgse egpaar het ŉ video op sosiale media gedeel van ŉ buitengewone ervaring tydens ŉ onlangse kampeeruitstappie toe hulle wakker geword het van leeus wat aan een van hul tente lek. Francie Lubbe het aan Maroela Media vertel dat hulle die aand van 8 Mei by Mabuasehube-kampterrein binne die Kgalagadi-oorgrenspark in Botswana oornag het voordat hulle ŉ paar dae later verder na Namibië sou reis. “Dit het die vorige aand gereën. My swaer het die oggend wakker geword en die lekgeluid gehoor. Toe ons uitgaan, het ons drie leeuwyfies gesien wat daar naby ŉ tent se vensters die druppels staan en aflek.” Lubbe het gesê die tent was oop voor en die leeus kon maklik ingegaan het as hulle wou, maar hulle het duidelik meer belanggestel in die waterdruppels wat aan die tentvenster gekleef het. “Ons het binne-in die tent gaan staan en die video geneem. Die leeus het ons gesien, maar hulle nie aan ons gesteur nie. Dit was regtig ŉ baie besonderse ervaring.” Volgens Lubbe het die leeus ook om die tent geloop en een het sommer die braairooster ook ŉ paar lekke gegee. Hulle het later in die kampterrein opgestap waar hulle vir sowat twee uur naby die terreintoilette gaan lê het.